தமிழக மக்களில் சாமான்யர்கள் முதல், அரசியல் நடுநிலையாளர்கள் வரை ஒரு கட்டத்தில் ரஜினியின் அரசியல் செல்வாக்கு சரிந்து போனதை உரக்கச் சொல்லத்தொடங்கி இனி அவர் வெறும் ‘’சினிமா சூப்பர் ஸ்டார்’’ மட்டுமே என்ற நிஜத்தை ஏற்றுக்கொண்டனர். என்ன நினைத்தாரோ தெரியவில்லை. தனது அரசியல் இமேஜ் சரிந்து போனதை உணர்ந்துகொண்டு சில ஆண்டுகளாக அரசியல் காய்நகர்த்தல்களிலிருந்து விலகிக்கொண்டு தன்னை முழுநேர சினிமாவாதியாக அடையாளப்படுத்திக்கொண்டார். சூப்பர் ஸ்டாரின் பல ரசிகர் படைகள் ரஜினி இனி அரசியலுக்கு வரமாட்டார் என்று அடுத்து வந்த சில சின்னப்பசங்களின் ரசிகர் மன்றங்களுக்கு கொடிபிடிக்க செல்லத்தொடங்கினர். பல பத்திரிக்கைகள் ரஜினி பல காலமாய் பிரதிபலன் ஏதுமின்றி தனக்காக இருக்கும் தனது ரசிகர் மன்றங்களுக்காக ஒரு படம் பண்ணி அதில் வரும் லாபத்தை முழுக்க முழுக்க தனது ரசிகர் மன்றங்களுக்கும் நிர்வாகிகளுக்கும் வழங்கப்போகிறார் என்றெல்லாம்கூட செய்திகள் வெளியிட்டன. (உண்மையிலேயே ரஜினிக்கு அந்த அளவுக்கு பெருந்தன்மையும், தனது ரசிகர் மன்றங்களின் மீது கரிசனமும் இருக்கிறதா என்பது நமக்குத்தேவையில்லாத கேள்வி!!!) உடல்நிலை, வதந்திகள், ரசிகர்களின் நிராசைகள் என எல்லாவற்றையும் மீறி ரஜினியின் மௌனமும், அவரது அயராத சினிமா உழைப்பும் இப்போது மெல்ல மெல்ல அவரது இழந்த செல்வாக்கை முழுவதுமாய் இல்லாவிட்டாலும்கூட ஓரளவுக்காவது தூக்கி நிறுத்தியிருக்கிறது என்பது மறுக்கமுடியாத உண்மை.